Haval ook nou hibried!Haval is besig om groot opslae in die Suid-Afrikaanse motorbedryf te maak. Waar hy nie lank terug as ŉ indringerhandelsmerk geag is, begin Haval nou ŉ oorgangstydperk betree waar hy as waardige mededinger gesien word. Die jongste Jolion- en H6-modelle is ŉ reuseverbetering op hul voorganger, om nie eens te praat van die jongste H6 GT nie. Ek het egter vir lank ŉ groot appeltjie te skil gehad met Haval. Hul enjintegnologie, hoewel sterk – is bitter swaar op brandstof. Wel tot nou toe. Haval Suid-Afrika het pas die jongste H6 HEV aan die media bekendgestel. HEV staan vir hibriede elektriese voertuig. Die dryfstelsel, ŉ mengsel van ŉ 1,5 viersilinderturbopetrolenjin en ŉ elektriese motor bied ŉ verstommende totaal van 179 kW en 530 Nm. Haval beweer ŉ brandstofverbruiksyfer van 5,2 ℓ/100 km. Hoewel kraglewerking egalig, glad én sterk is – dink ek dié syfer is ietwat optimisties, maar beslis beter as die gewone 2.0T wat minder krag bied. Op die pad toer die HEV se rit sagter as die gewone H6. Waarskynlik as gevolg van die ekstra gewig van die elektriese motor en batterye. Die H6 bied ŉ indrukwekkende spesifikasievlak met elke denkbare luuksheid soos leersitplekke, klimaatbeheer, spoedkontrole, groot raakskerms met Android Auto en Apple CarPlay, sleutellose toegang, ŉ panoramiese sondak en LED-hoofligte. Aan die veiligheidskant spog die HEV met noodremhulp, verkeersopeenhopingshulp, agterkruisverkeerwaarskuwing, baanhulp, aanpasbare spoedkontrole – die lot. ŉ Oulike funksie wat Haval bied is indien jy die deur probeer oopmaak en ŉ fietsryer, motorfiets óf selfs ŉ groot voertuig op jou afkom, sal hy jou waarsku voordat jy toegelaat word om die deur oop te maak. Al is die prys effens sterk, is dié tegnologie werklik lekker. Dit werk, bied meer krag en help absoluut met brandstofverbruik. Ons sal weer tyd met die H6 HEV deurbring en dán beter berig oor hoe hy hom in die daaglikse roetine gedra. Die H6-reeks lyk só: Die reeks word gedek deur ŉ 5 jaar/ 100 000 km voertuigwaarborg, ŉ 8 jaar/ 150 000 km batterywaarborg en ŉ 5 jaar/ 60 000 km diensplan.